Eesti geenivaramu andmekogumise osakonna juhataja Helene Alavere sõnul on kõige suurem tung tõesti praegu möödas ja vere loovutamiseks ei pea enam järjekorras seisma. «Praeguste suveilmade ja puhkuste ajal laekuvad nõusolekud ja proovid veidi aeglasemalt, kui oodata võiks.»

Siiski kinnitab ta, et oma nõusoleku projektis osalemiseks on praeguseks andnud ligi pool kavandatud uute geenidoonorite üldarvust ehk üle 45 000 eestimaalase. Nõusolekust paraku ei piisa ning selleks, et Eesti geeniteadust arendada, tuleb geenidoonoril anda ka vereproov. Probleem on aga selles, et igas Eesti nurgas vereproove ei koguta ning väiksematest alevikest on keeruline väljapakutud vereloovutuskeskustesse jõuda.